Pia Adelsteen (DF), 2011-03-29:
Så nåede vi til det tidspunkt, hvor den årlige ligestillingsredegørelse kom, og det vil jeg da godt starte med at takke ministeren for.
Det understøttes jo ganske glimrende af, at ministeren har nedsat et mandepanel, som skal se på de barrierer, som drenge og mænd støder på bl.a. i uddannelsessituationer.
Jeg vil gerne sige, at vi i Dansk Folkeparti bakker varmt op om initiativet med mandepanelet.
For os at se
er det vigtigt, at mændene kommer med.
Det leder jo hen på et af initiativerne i redegørelsen, som netop handler om, hvorfor flere drenge end piger fravælger uddannelse, og hvad forskellige undervisningsformer betyder for drengenes skoleengagement.
Hvis vi skal have alle talenter i spil, gælder det jo netop begge køn.
Vi taler ofte om det kønsopdelte arbejdsmarked, og i redegørelsen nævnes bl.a., at ministeren sammen med ingeniørforeningen iværksætter et projekt for at motivere flere piger til at vælge naturvidenskabelige eller tekniske fag.
Når man så ser, hvilke uddannelser drenge ikke vælger, nemlig sundhedsuddannelser, er jeg jo nødt til at spørge, om ministeren også overvejer et projekt her.
Ministeren har i redegørelsen beskrevet, at der skal ske et opgør med gammeldags holdninger til, hvad kvinder og mænd kan, skal og bør, som i en række tilfælde stadig er en barriere for de valg, der træffes.
Jeg er for så vidt ikke uenig, men jeg vil gerne sige, at der stadig skal være respekt om det frie valg til en uddannelse, også ud fra interesse.
Det må ikke gå hen at blive et problem, at en kvinde vælger at være hjemmegående husmor, eller at en mand vælger at blive murer.
Det skal stadig være lige så acceptabelt, som hvis det var omvendt.
At flere mænd ønsker at holde barsel, fremgår også af redegørelsen, og initiativet med at samle gode erfaringer fra virksomheder, der understøtter de mandlige ansattes brug af barselorlov, for derefter at kommunikere det videre, er ganske glimrende.
Der skal gøres op med gammeldags holdninger om mænds barsel, for det er ganske enkelt ikke rimeligt, at nogle mænd oplever decideret chikane fra arbejdsgiveren, fordi de vil have barsel.
Der igangsættes en række initiativer for at få flere kvinder i ledelse, hvilket også er udmærket.
I forvejen får langt flere kvinder end mænd en videregående uddannelse, og jeg tror, at der med tiden automatisk vil komme flere kvinder i ledelse, hvilket så også naturligt vil føre til flere kvinder i bestyrelser.
Det er langt at foretrække frem for kvoter, men det kræver naturligvis, at kvinderne vælger vejen.
Og her vil jeg igen pointere, at vi i Dansk Folkeparti har den holdning, at det aldrig kan være et mål i sig selv, at kønnene skal være lige repræsenteret, men altid må være op til den enkelte person, mand eller kvinde, at tilvælge karrieren.
For uanset, at man arbejder på at få større sammenhæng mellem familieliv og arbejdsliv, vil der ved lederjob være situationer, hvor man er nødt til at fravælge andre ting.
Det er muligt, at vi skal have alle talenter i spil, men hvis talenterne prioriterer noget andet end arbejdsmarkedet, er det helt i orden.
Vold skal bekæmpes, og vi skal som samfund klart tilkendegive, at det er uacceptabelt.
Hovedparten, der udsættes for vold, er kvinder, men også mænd er udsat for vold.
Det er derfor glædeligt, at ministeren vil iværksætte en undersøgelse for at afdække, om de eksisterende tilbud imødekommer mænds behov, og hvilke tilbud der yderligere er brug for.
Her er der vist behov for ligestilling.
I 2011 kommer ligestillingsredegørelserne fra de offentlige institutioner, og må jeg ikke her sige, at det i Dansk Folkepartis øjne er spild af tid, at f.eks. kommunerne skal opliste, hvor mange af hvert køn der er ansat i forskellige stillinger.
Det giver simpelt hen ikke mening; det er helt klart vores vurdering, at man naturligvis ansætter de mennesker, der har de bedste kvalifikationer, uanset køn.
Der nævnes også et EU-projekt om mainstreaming.
Nu har jeg jo hørt lidt om, hvad kommissær Viviane Reding har udtalt om kvoter, nemlig at hun ikke p.t. vil indføre kvoter i virksomhedsbestyrelser, men vil se på det om et års tid, hvis der ikke er sket forbedringer.
For at være i god tid – og med de EU-venlige partier, vi har siddende her i Folketinget – vil jeg spørge ministeren, om hun vil bekæmpe et EU-forslag om kvindekvoter.
Jeg er ikke tvivl om, at venstrefløjen vil sige ja tak til det, og jeg ved også, at det ikke er regeringens politik, men hvis et forslag om kvindekvoter kommer fra EU, kan jeg jo godt være bange for, hvad regeringen vil gøre.
Endnu en gang tak til ministeren for redegørelsen.